### Beslutningstema

I denne sag skal besluttes, om Storde Biogas I/S skal have tillæg til deres miljøgodkendelse til at udvide aktiviteterne på biogasanlægget beliggende [adresse], 6261 Bredebro

### Historik

Storde Biogas I/S er første gang miljøgodkendt i 2016. Deres gældende miljøgodkendelse er revurderet i 2020 med to tillæg i 2022.

### Sagsfremstilling

Storde Biogas I/S har søgt om miljøgodkendelse til udvidelse af biogasanlægget beliggende [adresse], 6261 Bredebro. De ønsker at øge mængden af modtaget biomasse fra 236.000 tons pr. år til 600.000 tons pr. år. Herudover søges om udvidelse af eksisterende modtagehal samt etablering af ekstra lagertank.

Udkast til tillæg til miljøgodkendelse er vedhæftet som bilag 1. De samlede vilkår til virksomheden er vedhæftet som bilag 2.

Udkastet til tillæg til miljøgodkendelse har været i partshøring, hvor der er indkommet ét høringssvar. Høringssvaret med ansøgers og forvaltningens bemærkninger er vedhæftet i bilag 3. Desuden er der kommet flere høringssvar i forbindelse med offentlig høring af miljøkonsekvensrapporten. Disse høringssvar med ansøgers og forvaltningens bemærkninger er vedhæftet i sagen, der omhandler miljøkonsekvensrapporten. Høringssvarene drejer sig hovedsagligt om lugt, støj, trafik, lys og smitterisiko.

Høringssvarene har medført, at der er blevet tilføjet to vilkår til miljøgodkendelsen. Vilkår 5 omkring begrænsning af kørsel med gummilæsser og vilkår 6 omkring rensning af biofiltre mindst hver anden måned.

Forholdene omkring trafik og trafiksikkerhed håndteres i miljøkonsekvensrapporten. Forholdene omkring lysgener, smitterisiko og økonomi er ikke omfattet af miljøbeskyttelsesloven. Disse emner kan derfor ikke behandles i miljøgodkendelsen.

Miljøgodkendelsen er afhængig af punktet ovenfor på dagsordenen, da den kun kan meddeles, hvis miljøkonsekvensrapporten godkendelse og § 25 tilladelsen meddeles.

### Lovgrundlag

Miljøbeskyttelsesloven

### Indstilling Direktøren for Teknik/Miljø, Service og Beskæftigelse indstiller,

|  |  |
| --- | --- |
| at | tillæg til miljøgodkendelse meddeles. |

### Beslutning

Teknik- og Miljøudvalget godkender tillæg til miljøgodkendelse under forudsætning af Kommunalbestyrelsens godkendelse af miljøkonsekvensrapporten og udkast til §25 tilladelse.